b'\n_START_ARTICLE_\nTarhund\n_START_PARAGRAPH_\nTarhund er en gud i hettittisk mytologi og i hurrittisk mytologi; han er ogs\xc3\xa5 kjent som Tarhunt, Tarhuwant og Tarhunta, som Taru p\xc3\xa5 hattisk, og som Teshub/Tessub p\xc3\xa5 hurrittisk._NEWLINE_Han er stormgud og gud for v\xc3\xa6r og naturkrefter, og s\xc3\xb8rget derved ogs\xc3\xa5 for jordens fruktbarhet. Han ble ofte avbildet som en okse, et sv\xc3\xa6rt gammelt symbol p\xc3\xa5 virilitet. Tarhund er far til fruktbarhetsguden Telibinu. Hans hustru er if\xc3\xb8lge hettittene Arinnas solgudinne og i henhold til hurrittene modergudinnen Hebat._NEWLINE_Den hurrittiske fortellingen om Teshubs opprinnelse, at han ble unnfanget da Kumarbi bet av og svelget sin far Anus genitalier, er trolig en inspirasjonskilde (jfr Interpretatio graeca) til fortellingen i gresk mytologi om Uranos, Kronos og Zeus, kjent fra Hesiods Theogonien. Tarhund/Teshub er bror til Tigris (personifiseringen av elva), Ullikummi (en steinkjempe) og Tashmishu.'